Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 155

1. Bevezetés Az elmúlt évtized erőfeszítései ellenére a felnőtt magyar lakosság jelentős része még mindig nem rendelkezik legalább az alapvető kommunikatív szándékok megvalósításához szükséges idegennyelv-tudással. Ennek a helyzetnek a megváltoztatását célozza többek között a szakiskolákban folyó idegennyelv-oktatás fejlesztésére irányuló program. A program keretében a 9–10. osztályban minden tanuló számára kötelező egy élő idegen nyelv tanulása. Ez önmagában természetesen még nem elég ahhoz, hogy a tanulók használható nyelvtudásra tegyenek szert. Arra is szükség van, hogy a nyelvi képzés hatékony legyen, célkitűzéseiben, tartalmaiban és módszereiben megfeleljen a korszerű idegennyelv-oktatás iránt támasztott elvárásoknak és vegye figyelembe a nyelvtanulók képességeit és szükségleteit. Fontos továbbá az is, hogy a tanulók világosan lássák a nyelvtanulás hasznát, készek legyenek együtt dolgozni a tanárral és egymással a cél érdekében, partnerek legyenek saját tanítási-tanulási folyamatuk alakításában. Jelen kerettanterv az innováció egyik alappilléreként a Nemzeti alaptantervből kiindulva a szakiskolai helyi tantervek fejlesztéséhez kíván segítséget nyújtani. Középpontjában a tanuló áll, illetve az a törekvés, hogy a tanuló a szakiskolai idegennyelv-tanulás során olyan kompetenciák birtokába jusson, melyek képessé teszik az idegen nyelvi kommunikációra, valamint arra, hogy megfelelő motiváció esetén a kötelező nyelvtanulás időszakát követően önállóan is tovább tudja ápolni és fejleszteni idegennyelv-tudását. A használható nyelvtudás a tanuló számára nemcsak azt jelenti, hogy jobb esélyekkel indul el a munkaerőpiacon, hanem egyben kulcsot is ad a kezébe más népek, más kultúrák, s ezáltal önmaga, saját népe és saját kultúrája alaposabb megismeréséhez, jobb megértéséhez. A kerettanterv tartalmazza a szakiskolai 9. és 10. osztályok idegennyelv-oktatásának céljait. A célokból kiindulva meghatározza a fejlesztési feladatokat és az elérhető eredményeket, a nyelvtanulás tartalmát és a legcélravezetőbb tanulásszervezési eljárásokat. A kitűzött célok megvalósításához a vonatkozó rendelkezéseknek megfelelően évi 37 tanítási héttel és 111 tanórával számol (heti 2 kötelező tanóra + heti 1 tanóra a szabadon felhasználható órakeretből). Ennél alacsonyabb óraszámban iskolai keretek között idegen nyelvet oktatni nem tanácsos. A kerettanterv ajánlása szerint az idegen nyelv a szakiskolák 9. évfolyamának tantervében az 1–6. héten az ún. ráhangoló szakaszban jelenik meg. Ennek a szakasznak a legfontosabb céljai a nyelvtanulás fontosságának tudatosítása, a 9–10. osztály nyelvi programjának bemutatása, valamint a nyelv tanulásának megkezdésével ill. folytatásával párhuzamosan a tanulók figyelmének ráirányítása a hatékony nyelvtanulás módszereire. A kötelező nyelvtanulás időszaka a 10. évfolyammal ér véget, amikor a tanuló ideális esetben – képes arra, hogy az élet különböző területein, elsősorban személyes kapcsolataiban és a munka világában céljainak elérése érdekében A1–A2 szinten használja az idegen nyelvet, – megfelelő idegen nyelvi alapokkal rendelkezik ahhoz, hogy a 11–12. évfolyamon szaknyelvi tanulmányokat folytasson, 2006/79/II. szám – kedvet érez meglévő nyelvtudása ápolására és továbbfejlesztésére, – érdeklődést mutat a nyelvtanulás, a tanult nyelv és a tanult nyelven beszélő emberek és kultúrájuk iránt.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes